รัฐมนตรีว่าการกระทรวงสาธารณสุข เปิดเผย ยาจากสารสกัดน้ำมันกัญชา อยู่ในสิทธิบัตรทอง ประชาชนใช้ฟรี ตั้งเป้าผลิต 1 ล้านขวดหากเห็นผล
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงการใช้ยาที่เป็นสารสกัดจากน้ำมันกัญชา ว่าได้เริ่มใช้แล้วในโรงพยาบาลของกระทรวงสาธารณสุข ซึ่งยาดังกล่าวอยู่ในบัญชียา ที่ผลิตโดยองค์การเภสัชกรรม และให้ผู้ป่วยสามารถใช้ได้ฟรี เพราะอยู่ในสิทธิของระบบหลักประกันสุขภาพถ้วนหน้า หรือ สิทธิบัตรทอง โดยขณะนี้เป็นขั้นตอนที่ผลิตออกมาทดลองใช้ เบื้องต้น 4,500 ขวด ซึ่งถ้าใช้ดี ก็จะผลิตเพิ่มเติม โดยตั้งเป้าผลิตไว้ที่ 1 ล้านขวด ซึ่งคาดว่า หากจะผลิตจำนวน 3 แสน 5 หมื่นขวด น่าจะผลิตได้ภายใน 3-4 เดือนนี้ ทั้งนี้เชื่อว่าจะยาจากสารสกัดน้ำมันกัญชาน่าจะได้ผลดี        นายอนุทิน กล่าวถึง การลงพื้นที่แก้ปัญหาภัยแล้ง ว่า ในวันพรุ่งนี้ (17 ส.ค.) จะลงพื้นที่จังหวัดนครรราชสีมา และจังหวัดบุรีรัมย์ โดยนายกรัฐมนตรี กำชับให้ดูสถานการณ์ภาพรวมทั้งหมด อย่างเร่งด่วน และให้เจ้าหน้าที่วางแผนการบริหารจัดการน้ำให้ดี ให้สอดคล้องกับปริมาณฝนด้วย ซึ่งจะต้องดูมาตรการที่จะดำเนินการให้เหมาะสมที่สุด ทั้งนี้ได้เห็นการช่วยเหลือของหน่วยงานต่างๆ ถือเป็นเรื่องที่น่าชื่นชม เช่น เจ้าของเหมืองหินที่กักเก็บน้ำไว้เป็นจำนวนมาก ก็พร้อมปล่อยน้ำให้กับประชาชน เพื่อบรรเทาภัยแล้ง